Dra Afrikaans vir Afrikaans | Maroela Media
Wanneer jy jou gunstelingsportspan ondersteun, jou betrokkenheid by 'n politieke party wil wys, aan 'n sportklub behoort of selfs in 'n koor sing, is daar spesifieke klere en kleure wat jy dra om met jou verbintenis te spog.
Februarie is Moedertaalmaand en dit bied aan jou die perfekte geleentheid om op dieselfde manier met jou liefde vir Afrikaans te koop te loop!
Op 21 Februarie vier ons amptelik Moedertaaldag in Suid Afrika, maar Maroela Media vier sommer die hele maand lank Moedertaalmaand om te wys dat ons opgewonde is oor die toekoms en ons taal.
Nou moedig ons jou aan om ook op Vrydag 21 Februarie 'n Afrikaanse T-hemp te dra en 'n foto van jou en jou gesin op sosiale media te deel met die hutsmerke #Afrikaans #Moedertaaldag en #lekkermaroela (onthou om seker te maak dat jou privaatheidverstellings "publiek" gemaak is sodat ons jou plasing kan sien). Deel gerus die pret op Facebook, Instagram en Twitter.
As jy boonop jou foto met dié hutsmerke op sosiale media deel, dan staan jy die kans om 'n heerlike Maroela-geskenkpak te wen – net omdat ons so lief is vir Afrikaans!
Só kan ons sommer internasionaal 'n impak maak en op hierdie dag met ons trots en liefde vir ons taal spog.
As jy nie 'n Afrikaanse T-Hemp het nie, moet nie bekommerd wees nie! Dis nog nie te laat om een aan te skaf nie: daar is verskeie hemde in Maroela se aanlyn winkel, Die Koöperasie.
Ons is opgewonde om saam met jou deel te wees van 'n maand waar ons fokus op ons taal, ons geskiedenis en ons visie vir Afrikaans!